פרשת מותו של יוסף סלמסה

פרשת מותו של יוסף סלמסה, עוסקת במותו של צעיר בן העדה האתיופית בשנת 2014. הפרשה סוקרה באמצעי התקשורת על רקע טענת משפחתו כי מותו נבע מחשמול בטייזר, בעת מעצר, על ידי שוטרים ממשטרת זכרון יעקב כמה חודשים קודם למותו. גופתו של סלמסה אותרה בתחתית מצוק ללא שברים בעצמות הגולגולת או בחוליות עמוד השדרה, עם פצע שנגרם מחפץ חד ובכיסו סכין יפנית שנעלמה מרשות המשטרה ולא הועברה לבדיקת הפתולוג. בדו"ח הנתיחה של גופתו צוינה פגיעה עצמית כסיבת המוות המשוערת לצד הקביעה כי "לא ניתן לשלול פגיעה על ידי גורם אחר". חקירת המחלקה לחקירות שוטרים בעניין מותו של סלמסה העלתה כי השוטרים שחשמלו אותו שיקרו בחקירתם, אולם הוחלט כי דיווחם הכוזב מחייב צעדים פיקודיים ומשמעתיים ולא משפט פלילי. היועץ המשפטי לממשלה דחה את ערעורה של משפחת סלמסה, בנימוק כי "אין ראיות הקושרות את מותו של סלמסה עם התנהלות השוטרים". מותו של סלמסה הפך לסמל מרכזי בהפגנות יוצאי אתיופיה בשנת 2015, שבהן טענו בני העדה כי מופעלת נגדם אלימות משטרתית וכי הם חווים יחס גזעני. יוסף סלמסה נולד באשקלון. משפחתו עלתה בשנת 1991 והוא נולד בישראל בשנה זו. יוסף בן רביעי מתוך שמונה לטדלה ופרנוס סלמסה, שעלו לישראל מגונדר שבאתיופיה והתגוררו בשכונת גבעת חן בבנימינה. את נעוריו העביר סלמסה בפנימיית כפר גלים, שממנה נפלט בתחילת כיתה י"ב. יוסף סלמסה עבד ביקב בנימינה. בשנת 2011 הוא עוכב ונערך חיפוש בחפציו ובביתו בחשד לאחזקת מריחואנה, אך לא נמצאו סמים. בשבת, 1 במרץ 2014, בשעה 19:38, ישב סלמסה עם חבריו בגינה ציבורית מתחת לביתו בבנימינה. שני שוטרים ממשטרת זכרון יעקב הגיעו למקום בעקבות תלונה על ניסיון פריצה של אדם חמוש בסכין. השוטרים חשדו בסלמסה, אך הוא הופתע מהחשדות כלפיו וטען כי לא עשה דבר. על פי דו"ח המשטרה, סלמסה תקף את אחד השוטרים באגרופים וניסה לפגוע בו. בתגובה חשמלו אותו השוטרים באקדח אלקטרוני מסוג "טייזר". על פי עדי ראייה, השוטרים כלל לא בדקו את התלונה על ניסיון הפריצה. השוטרים אזקו את סלמסה בידיו וברגליו ולקחו אותו לניידת. בתחנת המשטרה הוחלט לא לחקור את סלמסה שהיה שיכור, אלא לזמן אותו לחקירה בשלב מאוחר יותר. בשעה 21:05 הוא שוחרר מתחנת משטרת זכרון יעקב. אביו, טדלה סלמסה, הגיע לתחנה ומצא אותו מוטל ללא ניע על הכביש מחוץ לתחנה, כשהוא אזוק בידיו וברגליו. המשטרה אזקה את טדלה והזמינה פרמדיק מגן דוד אדום שהעביר את יוסף למרכז הרפואי הלל יפה בעקבות החבלות שנגרמו לו. סלמסה נלקח לבית החולים ללא ליווי משטרתי ושוחרר כעבור כמה שעות. במכתב השחרור נכתב: "בן 22, במצב גילופין, לאחר תקיפה, לדברי אבא על ידי משטרה, התחשמל בדופן הבטן, נחבל ביד". חשבון האמבולנס נשלח לבית המשפחה. לדברי משפחתו, האירוע הקשה הותיר צלקות בנפשו, הוא לא חזר להיות אדם שמח וחייכן כפי שהיה, ומחוץ לשעות העבודה הסתגר בביתו. משפחתו חששה לחייו ופנתה למחלקה לחקירות שוטרים בבקשה לחקור את האירועים שקרו בזמן מעצרו. בתלונה ציינו בני המשפחה כי סלמסה נפגע נפשית מהמקרה, וכי הוא מטופל על ידי שירותי הרווחה וזקוק להשגחה. החקירה נפתחה ב-6 באפריל 2014. יוסף סלמסה זומן טלפונית לחקירה מספר פעמים, אך סירב להגיע. לאחר מספר ניסיונות של מח"ש ובהיעדר שיתוף פעולה מצד סלמסה הוחלט שלא לפתוח בחקירה פלילית בעניין מעצרו. במקביל, המשטרה בקשה לחקור את סלמסה על האירוע, אך הוא סירב להגיע לחקירה. שוטרים התקשרו למשפחתו פעמים רבות ודרשו שסלמסה יתייצב לחקירה. בדיון שהתקיים בוועדת הפנים והגנת הסביבה של הכנסת טענה אחותו של המנוח, אילנית מששה סלמסה, כי השוטרים איימו להפוך את בית המשפחה ולמנוע מהם שינה. אדוארד כהן מתנועת "חיי שחורים חשובים" טען כי איומים אלה דומים להטרדת פעילים שעמדו מאחורי הפרות הסדר בפרגוסון באותה תקופה. דוברת המשטרה, מירב לפידות, טענה כי: "השוטר אמר, אמירה שאני כן מסכימה שאולי יכלה להיאמר בצורה יותר נעימה, והוא בא בצהריים והוא אמר להם 'תקשיבו, כשאנשים לא מגיעים לחקירה, בדרך כלל מה שקורה, אז הולכים בלילה ומביאים אותם באמצע הלילה לחקירה', כי זה התפקיד של משטרת ישראל". לטענת השוטרים, הם ניסו לאתר את יוסף סלמסה ולזמנו לחקירה, מכיוון שסירב להיענות לזימון טלפוני. בני משפחתו דחו על הסף את טענות המשטרה והציגו הקלטות בהן נשמע ניסיון של המשטרה להפעיל לחץ על המשפחה ואף איומים ("אתם לא תשנו אם אנחנו לא נישן", "אני אביא לפה 12 שוטרים, אני אהפוך לך את הבית") על יוסף סלמסה ועל בני משפחתו כדי שיבטלו את התלונה שהגישו למח"ש. ב-2 ביולי 2014, שישה ימים לאחר המועד בו לטענת משפחתו של סלמסה הזמינו השוטרים את יוסף לחקירה באופן מאיים, יצא יוסף סלמסה להפסקת צהריים מעבודתו ביקב בנימינה ולא שב. משפחתו דיווחה על היעדרותו למשטרה והחלו חיפושים אחריו. ביום שישי, 4 ביולי 2014, גילה מסוק את גופתו בתחתית מצוק המחצבה בבנימינה. אנשי מגן דוד אדום קבעו במקום את מותו ומסרו הודעה למשפחה. ההורים לא קיבלו אישור לראות את גופתו. על פי דו"ח הנתיחה לאחר המוות שחיבר ד"ר ריקרדו נחמן מהמכון לרפואה משפטית, לא נמצאו שברים בעצמות הגולגולת או בחוליות עמוד השדרה ולא נגרם נזק לפניו של סלמסה, על אף הימצאותה של הגופה בתחתית מצוק מגודר וקשה לגישה. מנגד, נמצאו חבלות יבשות ושפשופים שנגרמו למנוח "מסיבה לא ברורה". כמו כן נמצא פצע אלכסוני בצווארו, שנגרם מחפץ חד בעל שפה מושחזת "כגון להב סכין או כל עצם עם קצה יחסית חד". סכין יפנית שצולמה בזירה לא הועברה לבדיקת הפתולוג ונעלמה מרשות המשטרה. ד"ר נחמן קבע כי סיבת המוות המשוערת היא פגיעה עצמית, אולם הבהיר כי “לא ניתן לשלול פגיעה על ידי גורם אחר". על כך העיר ד"ר נחמן כי “הבאת חפציו של המנוח הייתה יכולה לתרום לפתרון סוגיה זו. ייתכן והייתה אפשרות להפיק דנ"א מהסכין היפנית" ובסיכום הדו"ח ציין כי “במקרים דומים, חשוב להעביר לבדיקתנו את כל החפצים הרלוונטיים המעורבים באותו מקרה ספציפי". המשטרה לא הסבירה מדוע שוחזר דו"ח מציאת הגופה ב-5 באוקטובר 2014, כשלושה חודשים לאחר מציאת הגופה. לבקשת משפחת סלמסה, ב-19 בנובמבר 2014 נפתחה מחדש חקירת מח"ש. נגבו עדויות מהוריו של סלמסה ומעדי ראייה לאירוע, והשוטרים המעורבים זומנו לחקירה באזהרה. עורך דין דרור מתתיהו, חבר ועד מנהל באגודת יהודי אתיופיה, ועורכת דין דנה שול ייצגו את משפחת סלמסה לאורך כל החקירה. בבחינה המחודשת של חומר הראיות בתיק מצאה המחלקה לחקירות שוטרים כי השוטרים שיקרו כשטענו שהזהירו את יוסף סלמסה בטרם השתמשו נגדו בטייזר. כמו כן נמתחה ביקורת על השארתו מחוץ לתחנת המשטרה. על פי החקירה, הגעתם של השוטרים אל בני המשפחה נעשתה כדין, והאיומים שהושמעו לא חצו את רף האיום הפלילי, אך הם מצדיקים בחינה משמעתית ופיקודית. המחלקה לחקירות שוטרים החליטה לסגור את התיק הפלילי בכל הנוגע לשימוש שעשו השוטרים בטייזר, וזאת מחוסר ראיות מספיקות. מפכ"ל המשטרה, רוני אלשיך החליט שאין מקום לנקוט בצעדים מִנהליים או פיקודיים נגד השוטרים שעצרו את סלמסה תוך שימוש באקדח טייזר. מנכל"ית משרד המשפטים אמי פלמור מתחה ביקורת חריפה על טיפולה של משטרת ישראל בפרשה. באוקטובר 2017, היועץ המשפטי לממשלה, אביחי מנדלבליט, דחה את ערעור משפחת סלמסה בנוגע לסגירת תיק החקירה במחלקה לחקירת שוטרים וקבע שאין ראיות הקושרות את מותו של סלמסה עם התנהלות השוטרים. אולם, המליץ שהמפכ"ל יבחן ברמה בפיקודית את החשד לדיווח שקרי של השוטרים שהתריאו לפני השימוש במכשיר טייזר. בעקבות הלחץ הציבורי והתקשורתי (ראו בפסקה הבאה) הוחלט גם לפתוח מחדש את החקירה בעניין נסיבות מותו של סלמסה, שגורמים שונים, ביניהם בני משפחתו ופרקליטם, טענו שנגרם על ידי אדם אחר, ולא היה תוצאה של התאבדות. יוסף סלמסה הפך לאחד מסמלי המחאה בהפגנות יוצאי אתיופיה. בדוח של הצוות הבין-משרדי למיגור הגזענות נגד יוצאי אתיופיה בראשות מנכ"לית משרד המשפטים אמי פלמור נאמר כי "משפחתו של יוסף סלמסה ז"ל וחלק גדול מיוצאי אתיופיה סבורים, כי סלמסה נרצח וכי המשטרה סימנה כיוון חקירה אחד בלבד - פגיעה עצמית - והזדרזה לסגור את התיק בלא שמיצתה את החקירה". נסיבות מותו נדונו בשתי ישיבות של ועדות הכנסת וסוקרו בין היתר בתקשורת האמריקנית, הרוסית, הגרמנית, הצרפתית, האתיופית והצ'יליאנית. במרץ 2016 הפגינו כ-500 בני אדם מול המטה הארצי של המשטרה בירושלים במחאה על החלטת המחלקה לחקירות שוטרים לסגור את תיק החקירה בדבר מותו של יוסף סלמסה, ונגד אלימות משטרתית שננקטת, לטענתם, כלפי יוצאי אתיופיה. בין המפגינים היו גם בני משפחתו של סלמסה. אבי יאלו, אחד הפעילים שהשתתף בהפגנה, אמר: "ברגע שמדובר בקורבנות ממוצא אתיופי, מערכת החוק סלחנית ולא ממצה את ההליך המשפטי. וזה לא רק יוסף סלמסה - אנחנו זוכרים אינספור מקרים שבהם ראינו שמערכת החוק התירה לפגוע באזרחים ממוצא אתיופי. יוסף סלמסה הפך להיות סמל, אבל כמעט שאין משפחה ממוצא אתיופי שלא פגשה באלימות המשטרתית". אמו של סלמסה טענה בהפגנה שיוצאי אתיופיה בישראל סובלים מגזענות, וקראה להתייחס אליהם כאזרחים שווים לכל דבר ועניין. "הגיע הזמן שאלו שיושבים למעלה יתחילו לצאת מהמציאות שבה הם נמצאים ויסתכלו לנו בעיניים. אנחנו אזרחים ישראלים, לא שונים מאף אחד, זה שהצבע העור שלנו כהה זה לא אומר שאנחנו שונים", אמרה. חברי הכנסת אברהם נגוסה (יו"ר ועדת העלייה, הקליטה והתפוצות) וקסניה סבטלובה הגישו לפרקליט המדינה שי ניצן ערר על סגירת תיק החקירה בנוגע למותו של סלמסה. "עצם הודאת מח"ש בעדות השקר של השוטרים, המהווה עבירה פלילית, והחלטתם לסגור את התיק על אף זאת אומרת הכול", ציין נגוסה. "יש כאן התנהלות רשלנית שפוגעת ברגשותיה של קהילה שלמה וגורמת לאובדן אמון מוחלט מצד יוצאי אתיופיה במשטרה". החלטת ממשלה מס' 1107 מפברואר 2016, הובילה להקמת צוות לטיפול בגזענות בראשות מנכ"לית משרד המשפטים. בדוח שפרסם הצוות מתוארות פרשות יוסף סלמסה והחייל דמאס פיקדה כאירועים מכוננים ביצירת משבר האמון בין יוצאי אתיופיה והממסד. מתוך תוכנית 'המגזין', חדשות 10, 15 בנובמבר 2014(הקישור אינו פעיל, 2 בינואר 2021) מתוך תוכנית 'המגזין', חדשות 10, 10 בינואר 2015 ממצאי תחקיר הפרשה, אתר משטרת ישראל המערכת עם מיקי חיימוביץ' - תעלומת מותו של יוסף סלמסה - רשת אילן קפרוב‏, וזאת שרק ידעה לשאול: "המערכת" חוטאת לתפקידה העיתונאי, באתר וואלה, 10 בנובמבר 2015 צוות "המערכת", ‏מה באמת קרה ליוסף סלמסה?, באתר ‏מאקו‏, 8 בנובמבר 2015 אייל לוי, ‏לבכות לך, אחי: שנה למותו הטרגי של יוסף סלמסה, שהפך לסמל בקרב יוצאי אתיופיה, באתר מעריב אונליין, 11 ביולי 2015 רועי ינובסקי, שוטרים שיקרו בתיק סלמסה - ואפילו לא יינזפו, באתר ynet, 31 במרץ 2016 נועה בורשטיין חדד, לא תהיה לי הסכין: עוד ועוד חורים נפערים בחקירה של תיק סלמסה, באתר "המקום הכי חם בגיהנום", 25 בדצמבר 2015 רועי ינובסקי, נסגר תיק סמל המחאה האתיופית: השוטרים שיקרו, אך לא יועמדו לדין, באתר ynet, 14 בפברואר 2016 טובה צימוקי וישי פורת, נדחה הערר של משפחת סלמסה: השוטרים לא יועמדו לדין, באתר ynet, 1 באוקטובר 2017 טל אריאל אמיר, ‏משפחת סלמסה יוצאת לקרב: "אי אפשר לחיות במדינה בלי צדק", באתר מעריב אונליין, 8 באפריל 2016 נועה בורשטיין חדד, מה הרג את יוסף סלמסה?, באתר "המקום הכי חם בגיהנום", 23 באוקטובר 2014 איתי משה, פרשת יוסף סלמסה: דוחות השוטרים שקריים אך התיק נסגר, באתר המקומון "גפן", ‏19 בפברואר 2016. חדשות 2, ‏האזינו: כשקרן נויבך בכתה באמצע שידור, באתר ‏מאקו‏, 4 באפריל 2016. עדי חשמונאי‏, "יוסף נשבר נפשית לאחר ששוטרים חשמלו אותו בטייזר", באתר וואלה, 7 ביולי 2014. משפחתו של יוסף סלמסה: שוברים את קוד השתיקה של יוצאי אתיופיה, מאת אבי בלכרמן, 28 בפברואר 2015, באתר שיחה מקומית. פרוטוקול מס' 411 מישיבת ועדת הפנים והגנת הסביבה של הכנסת, יום שלישי, כ"ה בחשוון התשע"ה (18 בנובמבר 2014), שעה 12:30 אדוארד כהן, Black Lives Matter Israel: Justice for Yosef Salamsa, 10 בינואר 2015 אלימות משטרתית נגד אתיופים - פרשת יוסף סלמסה ז"ל (ערוץ 10), סרטון באתר יוטיוב (אורך: 11:51) סוף טרגי: יוסף סלמסה נמצא ללא רוח חיים בתחתית המצוק, מאת יואב איתיאל, 4 ביולי 2014, באתר "מגזין המושבות". הוועד המנהל – אגודת יהודי אתיופיה בישראל דרור מתתיהו, באתר דין - עורכי דין ומידע משפטי בישראל נעה שפיגל, היועמ"ש דחה את ערעור משפחת סלמסה על החלטת מח"ש לגנוז את התיק בעניין בנם, באתר הארץ, 2 באוקטובר 2017 יוסף סלמסה ז"ל - מח"ש קובעת כי שוטרים שיקרו, אך אין חשד לפלילים, 14 בפברואר 2016, בבלוג של יואב איתיאל. איציק סבן, פרשת יוסף סלמסה: נרשמו דו"חות שקריים, באתר ישראל היום, 14 בפברואר 2016. "יוסף סלמסה לא התאבד - אנחנו בטוחים בכך", 15 בפברואר 2016, באתר גלי צה"ל https://www.facebook.com/seder.yom/posts/1380011472025190 לי ירון, ארגוני יוצאי אתיופיה התאחדו וגיבשו דרישות מהממשלה, באתר הארץ, 22 במרץ 2016 הצוות למיגור הגזענות נגד יוצאי אתיופיה, דוח מסכם, יולי 2016, עמוד 25 http://www.nevo.co.il/law_word/Law103/19_ptv_304179.doc ישיבת ועדה לענייני ביקורת המדינה, 01/12/2015 10:00 - כנסת עכשיו, באתר www.knessetnow.co.il Edward Cohen Edward Cohen, Black Lives Matter Israel: Justice for Yosef Salamsa, Revolution News, ‏2015-01-10 (באנגלית אמריקאית) ‘Lost trust in police’: Israeli MPs slam discrimination against Ethiopian Jews, RT International (באנגלית) Hunderte äthiopische Israelis protestieren gegen die Schließung der Untersuchung im Fall Yosef Salamsa, Israel Nachrichten – Chadashoth Israel – חדשות ישראל, ‏2016-03-02 Clôture de l'enquête liée à Yosef Salamsa, manifestation d'israéliens éthiopiens, The Times of Israël, ‏2016-03-01 (ב־) http://www.utopiantube.com/article_read.php?a=428 http://noticias.terra.cl/mundo/medio-oriente/ocho-etiopes-detenidos-en-manifestacion-contra-abuso-policial,8c168b71bb773933ee3f88adbff4fbcbf5s5k8mh.html עומרי אפרים, מאות הפגינו נגד סגירת תיק סלמסה: "לא נפסיק עד שהשוטרים יועמדו לדין", באתר ynet, 1 במרץ 2016. משה שטיינמץ, דנה ירקצי‏, משפחתו של יוסף סלמסה הפגינה בי-ם: "אנחנו קורבנות לאלימות משטרתית", באתר וואלה, 1 במרץ 2016. [https://www.justice.gov.il/Pubilcations/Articles/Documents/ReportEradicateRacism.pdf#page=15 הצוות למיגור הגזענות נגד יוצאי אתיופיה] (עמ' 15, 24-25), באתר משרד המשפטים, ‏יולי 2016